กระทรวงพาณิชย์เคาะส่วนต่างประกันรายได้ข้าว ปีการผลิต 256465 งวดที่ 7 เตรียมจ่ายเงินชดเชยหลัง ครม.พิจารณา สัปดาห์หน้า
นายวัฒนศักย์ เสือเอี่ยม อธิบดีกรมการค้าภายใน ในฐานะประธานคณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว เปิดเผยว่า ได้อนุมัติราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าวปี 2564/65 รอบที่ 1 งวดที่ 7 โดยมีมติจ่ายเงินส่วนต่างให้กับเกษตรกรที่ขึ้นทะเบียนเกษตรกรผู้ปลูกข้าว ปีการผลิต 2564/65 ที่ระบุวันที่คาดว่าจะเก็บเกี่ยวระหว่างวันที่ 19-25 พ.ย.2564 จำนวน 5 ชนิด ได้แก่ ข้าวเปลือกหอมมะลิ ชดเชยตันละ 3,910.24 บาท ข้าวเปลือกหอมมะลินอกพื้นที่ ชดเชยตันละ 3,355.56 บาท ข้าวเปลือกหอมปทุมธานี ชดเชยตันละ 1,425.75 บาท ข้าวเปลือกเจ้า ชดเชยตันละ 2,096.81 บาท และข้าวเปลือกเหนียว ชดเชยตันละ 3,816.76 บาท ทั้งนี้ การจ่ายเงินส่วนต่างโครงการประกันรายได้ในปีที่ 3 ยังคงหลักการเช่นเดิมกับปีที่ 1 และปีที่ 2 โดยธนาคารเพื่อการเกษตรและสหกรณ์การเกษตร (ธ.ก.ส.) จะโอนเงินเข้าไปยังบัญชีของเกษตรกรภายใน 3 วันทำการ หลังจากที่ได้มีการประกาศราคาเกณฑ์กลางอ้างอิง อย่างไรก็ตาม การจ่ายเงินส่วนต่างงวดที่ 3 , 4 , 5 , 6 และ 7 นั้น คณะรัฐมนตรี (ครม.) จะพิจารณาอนุมัติงบประมาณ 1.55 แสนล้านบาท ในวันที่ 30 พ.ย.2564 เพื่อนำมาใช้จ่ายส่วนต่างในโครงการประกันรายได้ต่อไป